জানা যায়, উপজেলার টোক নগর দারুল হাদিস আলিম মাদরাসার ২০ জন শিক্ষার্থী বেলাশী ফাযিল মাদরাসা কেন্দ্রে চলতি দাখিল পরীক্ষায় অংশ গ্রহণ করে। গত ৯ ফেব্রুয়ারি তারা শারীরিক শিক্ষা বিষয়ে প্রস্ততি নিয়ে পরীক্ষা দিতে গেলে হাতে পায় বাংলাদেশ ও বিশ্বপরিচয় বিষয়ের প্রশ্নপত্র। তৎক্ষনাত পরীক্ষা কেন্দ্রেই হৈচৈ শুরু করে পরীক্ষার্থীরা। পরীক্ষার্থী ইমরান হোসেন, মোসাদ্দেক মিয়া ও মামুন জানায়, গত ৩১ জানুয়ারি আমরা প্রবেশ পত্র হাতে পাই। প্রবেশ পত্রে শারীরিক শিক্ষার কোড না পেয়ে আশরাফুল স্যারকে বিষয়টি জানাই। তিনি বলেন, কোড পরিবর্তন করে পরীক্ষার ব্যবস্থা করবেন। পরীক্ষার্থী মোসাদ্দেকের মা জানান, মাদরাসা শিক্ষকদের গাফিলতির জন্য আমার সন্তানের ভবিষ্যত নষ্ট হচ্ছে। আমরা এর বিচার চাই। অভিভাবক আবু বাকার জানান, পরীক্ষা হওয়ার কথা এক বিষয়ে, অথচ দিতে হলো অন্য বিষয়ে। মাদরাসা কর্তৃপক্ষের গাফিলতির জন্য এমন হলো তা আমরা মেনে নিতে পারিনা।